-----------------------------------------------------------------------
  10. การควบคุมภายใน

  -----------------------------------------------------------------------

1.  ระบบการควบคุมภายใน

การควบคุมภายในเป็นกระบวนการทำงานที่กำหนดขึ้น
เพื่อให้ฝ่ายบริหารเกิดความมั่นใจอย่างสมเหตุสมผลว่า
การดำเนินงานจะบรรลุวัตถุประสงค์ของการควบคุมภายใน เกี่ยวกับความมีประสิทธิภาพ
ประสิทธิผลของการดำเนินงาน ความเชื่อถือได้ของรายงานทางการเงิน
และการปฏิบัติตามกฎหมายและระเบียบข้อบังคับที่เกี่ยวข้อง

ผู้บริหารทุกระดับรวมถึงบุคลากรทุกคนในองค์กร
ล้วนมีหน้าที่และความรับผิดชอบเกี่ยวกับการควบคุมภายใน
โดยเป็นทั้งผู้จัดให้มีระบบการควบคุมภายในและผู้ปฏิบัติตามระบบการควบคุมภายใน
รวมทั้งประเมินผลการควบคุมภายใน ในส่วนของการตรวจสอบภายใน
จะทำหน้าที่สอบทานหรือประเมินผลของการควบคุมภายในอย่างเป็นอิสระ
เพื่อให้ความมั่นใจว่าหน่วยงานต่างๆ
มีการควบคุมภายในอย่างเพียงพอที่จะบริหารความเสี่ยงให้อยู่ในระดับที่ยอมรับได้
การดำเนินงานเป็นไปอย่างมีประสิทธิภาพ และประสิทธิผล
และรายงานผลต่อคณะกรรมการตรวจสอบ นอกจากนี้
ยังได้ให้ทุกหน่วยงานจัดวางระบบการควบคุมภายใน ตามระเบียบคณะกรรมการตรวจเงินแผ่นดิน
ว่าด้วยการกำหนดมาตรฐานการควบคุมภายใน พ.ศ. 2544
และประเมินผลการควบคุมภายในตามระเบียบดังกล่าว

คณะกรรมการธนาคาร ได้ให้ความสำคัญในเรื่องการควบคุมภายใน
โดยมุ่งเน้นให้ธนาคารมีระบบการควบคุมภายในที่เหมาะสมและเพียงพอ
เพื่อป้องกันความเสียหายที่อาจเกิดขึ้น และมีระบบการบริหารความเสี่ยงให้อยู่ในระดับที่เหมาะสม
และยอมรับได้ ตลอดจนมีการประเมินผลการดำเนินการตามแผนและเป้าหมายที่กำหนด
เพื่อให้สอดคล้องกับสภาพแวดล้อมที่เปลี่ยนแปลงไป
รวมถึงการติดตามประเมินผลเพื่อให้มั่นใจว่าระบบงานต่างๆ
ที่กำหนดไว้สามารถดำเนินการไปได้อย่างมีประสิทธิภาพ โดยคณะกรรมการตรวจสอบ
ซึ่งทำหน้าที่เป็นผู้กำกับดูแลสายงานตรวจสอบภายใน
รับผิดชอบการติดตามประเมินผลระบบควบคุมภายในให้มีการปรับปรุงที่เข้มงวดมากยิ่งขึ้น
และกำกับดูแลกระบวนการปฏิบัติงานให้เป็นไปตามระเบียบธนาคาร องค์กรกำกับดูแล
และกฎหมายอื่นที่เกี่ยวข้องที่เปลี่ยนแปลงอยู่เสมอ ทั้งนี้เพื่อเพิ่มประสิทธิภาพ
และประสิทธิผลในการดำเนินงานของธนาคาร และป้องกันความเสี่ยง
ตลอดจนให้มีการปฏิบัติงานที่รอบคอบ รัดกุม ไม่ก่อให้เกิดความเสียหาย
อันเป็นการสร้างความมั่นใจให้แก่ผู้ถือหุ้น โดยรายงานต่อคณะกรรมการธนาคารเป็นประจำทุกเดือน

2.  รายงานของคณะกรรมการตรวจสอบ

คณะกรรมการตรวจสอบ ประกอบด้วยกรรมการอิสระ จำนวน 3 คน มีวาระการดำรงตำแหน่ง 3 ปี
โดย 1 ปี ในที่นี้ หมายถึง ช่วงเวลาระหว่างการประชุมสามัญผู้ถือหุ้นของปีที่ได้รับการแต่งตั้ง
และการประชุมสามัญผู้ถือหุ้นในปีถัดไป

ในรอบปี 2550 ที่ผ่านมา คณะกรรมการตรวจสอบได้มีการประชุม 15 ครั้ง เพื่อพิจารณาเรื่องต่างๆ
ตามหน้าที่ความรับผิดชอบ รวมทั้งภารกิจอื่นๆ ตามที่คณะกรรมการธนาคารมอบหมาย
และได้รายงานผลการประชุมทุกครั้งต่อคณะกรรมการธนาคาร สรุปสาระสำคัญได้ ดังนี้

1)  สอบทานผลประกอบการรายเดือน งบการเงินรายไตรมาส รายงวดบัญชี
    และงบการเงินประจำปี ร่วมกับผู้สอบบัญชีและผู้บริหารฝ่ายการบัญชี
    เพื่อให้มั่นใจว่าระบบบัญชีและรายงานทางการเงินจัดทำขึ้นตามหลักการบัญชีที่รับรองทั่วไป
    และมีการเปิดเผยข้อมูลอย่างเพียงพอ ครบถ้วน และเชื่อถือได้

2)  สอบทานรายการระหว่างกันของธนาคารกับบริษัทย่อย รวมทั้งรายการที่เกี่ยวโยงกัน
    หรือรายการที่อาจเกิดความขัดแย้งทางผลประโยชน์
    เพื่อให้มั่นใจว่าเป็นไปตามเงื่อนไขทางธุรกิจปกติ
    พร้อมทั้งเปิดเผยข้อมูลเพื่อให้เกิดความโปร่งใส
    และไม่มีรายการที่กระทบต่อธนาคารอย่างมีนัยสำคัญ

3)  สอบทานการบริหารความเสี่ยง พิจารณารายงานผลการตรวจสอบ
    ข้อสังเกตผลการประเมินระบบการควบคุมภายใน และแลกเปลี่ยนข้อคิดเห็นกับผู้บริหารระดับสูง
    ตลอดจนติดตามการจัดทำระบบการควบคุมภายในและการจัดทำแบบประเมินการควบคุมภายในด้วยตนเอง
    ตามระเบียบคณะกรรมการตรวจเงินแผ่นดิน ว่าด้วยการกำหนดมาตรฐานการควบคุมภายใน
    พ.ศ. 2544 และมั่นใจว่าระบบการควบคุมภายในของธนาคารมีความเหมาะสมและเพียงพอ

4)  สอบทานร่วมกับฝ่ายจัดการอย่างสม่ำเสมอ เพื่อให้มั่นใจว่า
    ธนาคารได้ปฏิบัติถูกต้องตามกฎหมาย ข้อกำหนดขององค์กรกำกับดูแล เช่น
    สำนักงานการตรวจเงินแผ่นดิน ธนาคารแห่งประเทศไทย
    และตามระเบียบปฏิบัติงานของธนาคาร

5)  หารือกับผู้บริหารระดับสูงถึงประเด็นสำคัญเกี่ยวกับการบริหารจัดการที่อาจมีผลกระทบต่อธนาคาร

6)  พิจารณาเสนอแต่งตั้ง และเสนอค่าตอบแทนผู้สอบบัญชีต่อคณะกรรมการธนาคาร
    เพื่อขออนุมัติต่อที่ประชุมผู้ถือหุ้น

7)  พิจารณาให้ความเห็นชอบแผนการดำเนินงานและงบประมาณประจำปีของสายงานตรวจสอบภายใน
    และแผนการสอบทานเงินให้สินเชื่อและภาระผูกพันประจำปี
    โดยมุ่งเน้นวัตถุประสงค์และขอบเขตการตรวจสอบให้ครอบคลุมถึงความเสี่ยงที่สำคัญในแต่ละหน่วยงานและระดับกิจกรรม

คณะกรรมการตรวจสอบได้ปฏิบัติหน้าที่ด้วยความรอบคอบ มีความเป็นอิสระ
แสดงความเห็นอย่างตรงไปตรงมา มีความโปร่งใส ตรวจสอบได้ ตามหลักบรรษัทภิบาลที่ดี
โดยให้ความเห็นว่า
ธนาคารได้จัดทำงบการเงินและมีการเปิดเผยข้อมูลอย่างเพียงพอและเป็นไปตามมาตรฐานการบัญชีที่รับรองทั่วไป
สำหรับในด้านการบริหารความเสี่ยงและระบบการควบคุมภายในโดยรวม
ธนาคารได้มีการดำเนินการอย่างเหมาะสม สอดคล้องกับสภาพแวดล้อมการดำเนินธุรกิจในปัจจุบัน

(นางธัญญา ศิริเวทิน)

ประธานกรรมการตรวจสอบ